กกพ. ทวงค่าปรับ “ปตท.” 4.3 พันล้าน นำลดราคาก๊าซฯ-ต้นทุนผลิตไฟ
กกพ. ส่งหนังสือทวงค่าปรับ 4.3 พันล้านบาท จาก “ปตท.” หลังขาดส่งก๊าซธรรมชาติช่วงเดือน ต.ค. 63-ธ.ค. 65 นำลดราคาก๊าซฯ-ต้นทุนผลิตไฟ เปิดโอกาส “ปตท.” ยื่นอุทธรณ์ หากไม่เห็นด้วย พร้อมชี้แจงเหตุผลภายใน 30 วัน
กกพ. ทวงค่าปรับ 4.3 พันล้านบาท จาก “ปตท.” หลังขาดส่งก๊าซธรรมชาติช่วงเดือน ต.ค. 63-ธ.ค. 65 นำลดราคาก๊าซฯ-ต้นทุนผลิตไฟ
2 พ.ค. 2566

แหล่งข่าวจากกระทรวงพลังงาน เปิดเผยว่า คณะกรรมการกำกับกิจการพลังงาน หรือ กกพ. ได้ลงนามในหนังสือคำสั่งคณะกรรมการกำกับกิจการพลังงาน เรื่องการส่งผ่านราคาก๊าซธรรมชาติในอ่าวไทย กรณีที่ผู้ผลิตไม่สามารถส่งมอบก๊าซธรรมชาติ ได้ตามเงื่อนไขในสัญญาซื้อขายก๊าซธรรมชาติ
โดยระบุคำสั่งให้บริษัท ปตท. จำกัด (มหาชน) หรือ PTT คืนส่วนต่าง 4,300 ล้านบาทให้ผู้ใช้ก๊าซฯ เนื่องจากเป็นราคาก๊าซฯ ที่มีการปรับลดลงจากกรณีที่ผู้ผลิตขาดส่งก๊าซธรรมชาติ ของเดือน ต.ค. 63-ธ.ค. 65 คิดเป็นมูลค่าลดลงจากราคาปกติรวมประมาณ 4,300 ล้านบาท  ซึ่งเงินจำนวนดังกล่าว จะนำมาลดในราคาก๊าซฯ หาก ปตท.ไม่เห็นด้วยกับคำสั่ง ทางกกพ.ได้เปิดโอกาสให้ยื่นอุทธรณ์ ชี้แจงเหตุผลมาที่ กกพ.ภายใน 30 วัน คาดว่า หนังสือดังกล่าว จะส่งไปถึงปตท.ในวันที่ 2 พ.ค.นี้
“กกพ.เห็นว่า จากข้อมูลการคำนวณราคาพูล ก๊าซของ ปตท. ไม่เป็นไปตามประกาศคณะกรรมการ กกพ. เรื่องหลักเกณฑ์การกำหนดอัตราค่าบริการก๊าซธรรมชาติสำหรับผู้รับใบอนุญาตจัดหา และค้าส่งก๊าซธรรมชาติ พ.ศ. 2564 เพราะยังไม่นำราคาก๊าซที่มีการปรับลดลง จากกรณีผู้ผลิตขายส่งก๊าซ มาคำนวณในราคาเฉลี่ยเนื้อก๊าซฯ กกพ.จึงต้องอาศัยอำนาจ พ.ร.บ.การประกอบกิจการพลังงาน ให้ ปตท. ซึ่งเป็นผู้รับใบอนุญาตจัดหาและค้าส่งก๊าซธรรมชาติ นำราคาก๊าซที่ปรับลดลงจากกรณีผู้ผลิตขาดส่งก๊าซที่มูลค่าลดลงจากราคาปกติ 4,300 ล้านบาท นำมาคำนวณในราคาก๊าซ”
ส่วนจะนำมาคำนวณในราคาก๊าซฯ ได้เมื่อไร ต้องขึ้นอยู่กับปตท. ยื่นอุทธรณ์หรือไม่ โดยเงินส่วนต่าง 4,300 ล้านบาท จะนำมาลดลงในราคาก๊าซฯ  และส่งผ่านไปถึงต้นทุนค่าไฟงวดใหม่ ก.ย.-ธ.ค. 66 ให้กับประชาชนได้